open-index/open-wikipedia-markdown huggingface dataset:
Canoe.ca

**Canoe.ca** ja **canoe.com** (**Canadian Online Explorer**) on kanadalainen portaali, joka julkaisee uutisia, viihdeuutisia ja tarjoaa erilaisia internetpalveluja englannin- ja ranskankielillä. Ranskankielisen version omistaa Québecor Média tytäryhtiönsä Canoë Inc.:n välityksellä, ja englanninkielisen sivuston (canoe.com) Postmedia Network. 

Canoe oli aikoinaan 100 suosituimman kanadalaisen nettisivuston joukossa. Canoe.ca:lla on ollut lähes 8 miljoonaa kävijää kuukaudessa. Portaalin suosio on kuitenkin vähentynyt, sillä alkukesällä 2017 sekä ranskankielinen canoe.ca että englanninkielinen canoe.com löytyivät Amazon-yhtiöiden Alexa-verkkotilastojen mukaan enää 900.–1000. suosituimman kanadalaisen verkkosivuston joukosta. 

## Lähteet

## Aiheesta muualla
*en.canoe.com 
*fr.canoe.ca
Given Singuluma

**Given Singuluma** (s. 19. heinäkuuta 1987 Rufunsa, Sambia) on sambialainen jalkapalloilija. Pelipaikaltaan hän on hyökkäävä keskikenttäpelaaja. Singuluma edustaa kinshasankongolaista TP Mazembea.

Singuluma on voittanut TP Mazembessa Kongon demokraattisen tasavallan mestaruuden neljästi (2011, 2012, 2013 ja 2013–2014), Afrikan Mestarien liigan kolmesti (2009, 2010 ja 2015) ja CAF Super Cupin kahdesti (2010 ja 2011).

Singuluma on kuulunut Sambian maajoukkueeseen Afrikan-mestaruuskilpailuissa 2010 ja 2015. Vuoden 2015 kilpailuissa hän teki Sambian maalin 1–1-tulokseen päättyneessä alkulohko-ottelussa Kongon demokraattista tasavaltaa vastaan.

## Saavutukset

**TP Mazembe**
* Kongon demokraattisen tasavallan mestaruus (4): 2011, 2012, 2013, 2013–2014; hopeaa 2014–2015
* Afrikan Mestarien liiga (3): 2009, 2010, 2015
* CAF Confederation Cup: hopeaa 2013
* CAF Super Cup (2): 2010, 2011
* Seurajoukkueiden MM-kilpailut: hopeaa 2010

## Lähteet
Sotilasohjaaja

**Sotilasohjaaja** oli vuosina 1921–1944 toimineen Suomen Suojeluskuntajärjestön viranhaltija. Heitä oli järjestön jokaisessa piiriesikunnassa tavallisesti kolme. Ensimmäinen sotilasohjaaja oli arvoltaan yleensä majuri tai kapteeni. Paljon jäseniä omaavissa suojeluskuntapiireissä saattoi olla kaksi ensimmäistä sotilasohjaajaa. Heidän tehtäviinsä kuului yleinen sotilaskoulutus, liikekannallepanotyöt sekä harjoitusten ja kurssien järjestäminen. Toinen sotilasohjaaja oli arvoltaan korkeintaan kapteeni. Hänen tehtävänsä oli huolehtia ammunnan opetuksesta sekä ampuma-, viesti- ja pioneerikoulutuksen välineistä. Kolmas sotilasohjaaja oli arvoltaan tavallisesti korkeintaan luutnantti. Hänen vastuulleen kuului liikuntakasvatus ja poikatyö.
## Esimerkkejä sotilasohjaajista eri suojeluskuntapiireissä
* Helsingin suojeluskuntapiiri: jääkärimajuri Birger Lemberg, sotilasohjaaja 1. toukokuuta 1920 alkaen, toimi myös virkaatekevänä piiripäällikkönä. Erosi suojeluskuntajärjestöstä 1923.
* Nylands Södra SKD: 2. sotilasohjaajana oli Ivar Ståhle. Hän oli toiminut komppanianpäällikkönä keväällä 1918 Länsi-Uudenmaan pataljoonana tunnetussa valkoisessa rankaisuretkikunnassa.
* Keski-Pohjanmaan suojeluskuntapiiri: sotilasohjaaja, reservin luutnantti Hugo Piippo toimi maaliskuusta 1923 alkaen piiripäällikkönä. Piirissä toimi sotilasohjaajana myös kirjailija J.E. Sainiona tunnettu jääkärivänrikki ja Viron armeijan luutnantti Johan Sainio.
* Kainuun suojeluskuntapiiri: sotilasohjaajina toimi kaksi lähetyssaarnaajan poikaa, kapteeni Pauli Kontio sekä Juho Vehasen poika V. Vehanen.

## Lähteet
* 
*  
### Viitteet
Odysseus vastaan Hercules

**Odysseus vastaan Hercules** (, ) on vuonna 1962 valmistunut italialais-ranskalainen seikkailuelokuva. Tyylilajiltaan mytologia-aiheista peplumia edustavan elokuvan on ohjannut Mario Caiano. Sen pääosia Odysseusta ja Herkulesta esittävät ranskalainen Georges Marchal ja yhdysvaltalainen Michael Lane.

## Juoni
Prometheuksen riitaannuttua jumalten kanssa myös hänen suosikkinsa Odysseus joutuu epäsuosioon. Juppiter lähettää Herkuleen hakemaan Odysseusta, jonka hän haluaa luovuttaa kykloopeille. Lintumiehet vangitsevat Odysseuksen ja Herkuleen, mutta nämä onnistuvat karkaamaan. Odysseus joutuu luolamiesten vangiksi, ja hänestä tulee heidän mielipuolisen kuninkaansa Lagosin neuvontantaja. Herkules löytää tiensä kaupunkiin, jonka kuninkaana on hänen rakastettunsa Helenan isä. Herkules johtaa kuninkaan joukot taisteluun Lagosia vastaan ja vapauttaa Odysseuksen, joka on tullut hulluksi. Odysseus pelastaa Helenan ja Herkuleen pyynnöstä Juppiter antaa hänelle anteeksi.

## Näyttelijät

## Tuotanto, teemat ja vastaanotto
*Odysseus vastaan Hercules* on kuvattu Totalscope-laajakangastekniikalla Technicolor-väreissä Titanuksen studioilla Roomassa sekä Kanariansaarten Teneriffalla. Se on Mario Caianon ensimmäinen itsenäinen ohjaustyö.

Elokuva on halvalla tehty pastissimainen kokoelma mytologian aineksia ja peplum-kliseitä. Sen ansioita ovat komeat maisemat ja sujuvasti etenevä seikkailujuoni. Elokuvan heikoin lenkki on kehonrakentajaksi mainittu Michael Lane, johon verrattuna ranskalainen näyttelijä Georges Marchal tekee jopa fyysisesti vakuuttavamman roolityön.

*Odysseus vastaan Hercules* tuotti Italiassa kohtalaiset 405 miljoonan liiran pääsylipputulot. Se on ollut Suomessa videolevityksessä.

## Arvioita
*[[Video-opas|Video-oppaassa]]* vuodelta 1994 Bello Romano kutsuu elokuvaa lapselliseksi muskeliseikkailuksi ja antaa sille yhden tähden viidestä, mikä vastaa sanallista arviota ”huono”.

## Lähteet

## Aiheesta muualla
*
Olav Duun

**Olav Duun** (21. marraskuuta 1876 Jøa, Fosnes, Norja – 13. syyskuuta 1939 Tønsberg Norja) oli norjalainen kirjailija ja opettaja.  

## Henkilöhistoria
Duunin isä oli maanviljelijä ja kalastaja. Kansakoulunopettajaksi Duun lähti opiskelemaan 25-vuotiaana, joskin aineistoja kirjojaan varten hän lienee kerännyt jo paljon sitä ennen. Kansakoulunopettajaksi hän valmistui 1904, kirjoittaen opettajan työnsä ohessa ensimmäisiä teoksiaan *Løglege skruvar og anna folk* (1907) ja *Marjane* (1908). Opettajan toimensa Duun jätti vasta 51-vuotiaana, julkaistuaan jo kaksikymmentä teosta. Naimisiin hän meni vuonna 1908 Emma Möllerin kanssa.   

## Kirjallinen tuotanto
Duun julkaisi romaaneja, mutta myös kokoelman novelleja. Hänen ensimmäisiin teoksiinsa suhtauduttiin varauksella niissä käytetyn murrekielen takia, mutta hänen vaikutuksensa nykynorjaan on sittemmin tunnustettu. Duunin teoksia ovat muun muassa:

### Suomennetut teokset
* *Juvikilaisia* (*Juvikingar*), suom. Siiri Siegberg, WSOY 1925 Sarja: Juvikilaisia: 1
* *Ummessa silmin* (*Storbrylloppe*), suom. Siiri Siegberg, WSOY 1925 Sarja: Juvikilaisia: 2
* *Kaksoishäät* (*Storbrylloppe*), suom. Siiri Siegberg, WSOY 1927 Sarja: Juvikilaisia: 3
* *Omin neuvoin* (*I eventyre*), suom. Siiri Siegberg, WSOY 1928 Sarja: Juvikilaisia: 4
* *Nuori polvi* (*I ungdomen*), suom. J. A. Hollo, WSOY 1930 Sarja: Juvikilaisia: 5
* *Myrsky* (*I stormen*), suom. J. A. Hollo, WSOY 1930 Sarja: Juvikilaisia: 6

### Romaanit
* *Løglege skruvar og anna folk*, 1907
* *Marjane*, 1908
* *På tvert*, 1909
* *Nøkksjøliga*, 1910
* *Gamal jord*, 1911
* *Hilderøya*, 1912
* *Sigyn*, 1913
* *Tre venner*, 1914
* *Harald*, 1915
* *Det gode samvite*,1916
* *På Lyngsøya*, 1917
* *Juvikfolket*, romaanisarja, 1918-1923 (suom. sarja *Juvikilaisia*)
* *Straumen og evja*,1926
* *Olsøygutane*, 1927
* *Carolus Magnus*, 1928
* *Medmenneske*, 1929
* *Ragnhild*, 1931
* *Ettermæle*, 1932
* *Siste leveåre*, 1934
* *Gud smiler*, 1935
* *Samtid*, 1936
* *Menneske og maktene*, 1938

### Novellit
* *Blind-Anders*, 1924

## Lähteet
Kauhukeittiö (kausi 11)

**Kauhukeittiö** on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 11 ohjelman voittaja pääsi johtamaan lasvegasilaista miljardin dollarin Gordon Ramsay Pub & Grill -ravintolaa Caesars Palace -kasinohotelliin. Kausi esitettiin Yhdysvalloissa FOX-kanavalla 12. maaliskuuta – 25. heinäkuuta 2013.

## Henkilökunta
* Gordon Ramsay, keittiömestari, keittiöpäällikkö ja ohjelman juontaja.
* James Avery. apulaiskeittiöpäällikkö/sinisen ryhmän johtaja.
* Andrea "Andi" Van Willigan, apulaiskeittiöpäällikkö/punaisen ryhmän johtaja.
* Jean-Philippe Susilovic, hovimestari.

## Kilpailijat
Kilpailijat jaettiin joukkueisiin sukupuolen mukaisesti.

### Sininen joukkue
* Sebastian Royo, 33, apulaiskeittiöpäällikkö.
* Christian Rosati, 38, linjastokokki.
* Jeremy Madden, 22, johtava kokki.
* Daniel "Dan" Ryan, 22, pääkokki.
* Barret Beyer, 35, pääkokki.
* Raymond "Ray" Alongi, 51, apulaiskokki.
* Michael Langdon, 33, apulaiskokki.
* Anthony Rodriguez, 27, linjastokokki.
* Zachary "Zach" Womack, 34, päälinjastokokki.
* Jonathan "Jon" Scallion, 27, apulaiskokki.

### Punainen joukkue
* Gina Aloise, 49, linjastokokki.
* Danielle Boorn, 33, apulaiskokki.
* Jessica Lewis, 26, chef tournant.
* Jacqueline Baldassari, 27, roundsman.
* Amanda Giblin, 28, apulaiskokki.
* Nedra Harris, 24, keittiöpäällikkö.
* Susan Heaton, 29, ravintola-alan opiskelija.
* Cyndi Stanimirov, 25, pääkokki.
* Mary Poehnelt, 26, teurastaja.
* Ja'Nel Witt, 31, apulaiskokki. (voittaja)

### Musta joukkue (top 5)
* Susan Heaton 
* Cyndi Stanimirov
* Jon Scallion
* Mary Poehnelt
* Ja'Nel Witt

### Finaalin joukkueet
**Ja'Nel Wittin joukkue**
* Cyndi Stanimirov
* Amanda Giblin
* Ray Alongi
* Zach Womack
* Susan Heaton

**Mary Poehneltin joukkue**
* Jon Scallion
* Anthony Rodriguez
* Dan Ryan
* Michael Langdon
* Nedra Harris

## Muuta
Kilpailun voittanut Ja'Nel Witt menetti paikkansa Gordon Ramsay Pub & Grill -ravintolassa positiivisen huumetestin vuoksi.

## Katso myös
* Kauhukeittiö

## Lähteet
Ratarahti

**Ratarahti Oy** on suomalainen yksityinen rautatieyhtiö, joka aloitti toimintansa vuonna 2013. Yritys toimii Kaakkois-Suomessa. Yrityksen perustaminen ja liikennöinti perustuvat tavaraliikenteen avautumiseen kilpailulle. Yrityksellä on 13 veturia. Yrityksen on tarkoitus ryhtyä kilpailemaan kilpailulle avautuvassa Venäjän yhdysliikenteessä.

Ratarahti Oy on osa Ratarinki-konsernia, johon kuuluvat Imatran Veturipalvelu Oy, Kymen Veturipalvelu Oy, Kaakon Veturipalvelu Oy, Kymen Trukkipalvelu Oy, Kaukorinki Oy, Kurottajakiinteistö Oy ja Ratarahti Oy 

Rautateiden tavaraliikenne avautui kilpailulle vuonna 2007. Ratarahti oli ensimmäinen luvat saanut yksityinen rautatieyhtiö Suomessa. Ratarahti jätti toimilupahakemuksen maaliskuussa 2012. Liikenne- ja viestintäministeriö myönsi luvan 15. toukokuuta 2012 ja se tuli voimaan 1. elokuuta 2012.

## Lähteet

## Aiheesta muualla
*YLE: VR:n monopoli Venäjän yhdysliikenteessä purkautuu – kilpailu avautuu tavara- ja matkustajaliikenteelle
Wahlforss

**Wahlfors** tai **Wahlforss** tarkoittaa seuraavia:

## Henkilöitä
* Henrik Alfred Wahlforss (1839–1899), suomalainen kemisti ja professori
* Henrik Wahlforss (1939–2015), suomalais-ruotsalainen muotoilija
* Jaana Wahlforss (s. 1957), käsikirjoittaja, ohjaaja
* Jerry Wahlforss (s. 1975), suomalainen näyttelijä ja tuottaja
* Karl Wahlfors (1848–1929), lääkäri, silmätautiopin professori
* Laura Wahlfors (s. 1974), musiikin- ja kirjallisuudentutkija
* Leena Wahlfors (s. 1965), Suomen yliopistot UNIFI ry:n toiminnanjohtaja
* Mikael Wahlforss (s. 1944), elokuvatuottaja ja -ohjaaja 
* Wilhelm Wahlforss (1891–1969), diplomi-insinööri ja vuorineuvos, Henrik Alfred Wahlforssin poika

## Muita merkityksiä

*Wilhelm Wahlforss, pelastusalus

## Lähteet
Reko Tornberg

**Reko Tornberg** (s. 4. helmikuuta 1995 Arnsberg, Saksa) on suomalainen jääkiekkopuolustaja, joka pelaa Mestis-joukkue Kokkolan Hermeksessä. Hän laukoo oikealta.

## Ura
### Seuraura
Tornberg on Kempeleen Kiekko-Kettujen kasvatti. Hän pelasi myöhemmät juniorivuotensa kuitenkin pääasiassa Oulun Kärpissä, jossa Tornberg voitti B-nuorten SM-pronssia vuonna 2011, jonka jälkeen hän siirtyi Espoo Bluesin B-nuoriin kaudeksi 2011–2012. Tornberg voitti siellä SM-hopeaa. Hän palasi kaudeksi 2012–2013 taas Kärppiin, jossa kausi eteni pääasiassa seuran A-nuorissa. Tornberg voitti kevään 2013 pudotuspeleissä joukkueen sisäisen tehotilaston lukemalla +3. Kauden 2013–2014 päätteeksi hän voitti A-nuorten SM-hopeaa.

Kaudella 2015–2016 Tornberg voitti koko A-nuorten SM-liigan puolustajien maalipörssin ja sijoittui puolustajien pistepörssissä neljänneksi tehoilla 12+20=32. Hän esiintyi kauden aikana myös ensimmäisen kerran Kärppien SM-liigajoukkueessa. Tornberg teki liigadebyyttinsä 15. joulukuuta 2015 vieraissa Porin Ässiä vastaan. Hänet merkittiin Kärppien seitsemänneksi puolustajaksi, eikä Tornberg saanut lopulta peliaikaa. Hän esiintyi kauden aikana SM-liigassa myös yhdessä playoff-ottelussa ilman peliaikaa, mutta tämä oikeutti Tornbergin kuitenkin voittamaan kauden päätteeksi SM-pronssia.

Tornberg siirtyi kaudeksi 2016–2017 kaksivuotisella sopimuksella Mestis-joukkue Kajaanin Hokkiin. Hän pelasi loukkaantumisen vuoksi runkosarjassa vain 24 ottelua tehopistein 1+1=2, jotka Tornberg teki myös kahdeksassa karsintasarjan ottelussa. Hän ei jatkanut Hokissa enää toista sopimuskauttaan, sillä seura jäi kauden jälkeen ilman Mestis-lisenssiä ja ajautui lopulta konkurssiin. Tornberg siirtyi kaudeksi 2017–2018 vuoden mittaisella sopimuksella Suomi-sarjajoukkue JHT Kalajoen riveihin. Hän voitti kauden päätteeksi sarjan mestaruuden.

Kaudeksi 2018–2019 Tornberg siirtyi 1+1-vuotisella sopimuksella Mestis-joukkue Kokkolan Hermekseen. Hänen runkosarjansa jäi loukkaantumisten vuoksi kuitenkin vain 19 ottelun mittaiseksi. Huhtikuussa 2019 seura käytti Tornbergin sopimuksessa olleen option ja teki vuoden mittaisen jatkosopimuksen hänen kanssaan, kuten taas kesäkuussa 2020. Tornberg voitti kauden 2020–2021 päätteeksi Mestis-hopeaa.

### Maajoukkueura
Tornberg on pelannut 21 poikien maaottelua. Hänet valittiin Pohjola-leirin tähdistökentälliseen vuonna 2010.

## Tilastot

## Lähteet
*
*
*

### Viitteet
Lönnström

**Lönnström** on muun muassa seuraavien merkittävien suomalaisten henkilöiden sukunimi:

* Mika Lönnström (s. 1974), jalkapallovalmentaja
* Mikko Lönnström (s. 1982), jalkapalloilija
* Oscar Lönnström (1884–1958), yrittäjä ja yritysjohtaja, kauppaneuvos
* Rafael Lönnström (1892–1943), Ammus Oy:n ja Sytytin Oy:n (=Lönnström Oy) perustaja
* Teresia Lönnström (1895–1986), teollisuusneuvos ja kulttuurivaikuttaja
* Gustav Köysti, oik. *Karl-Gustaf Lönnström* (1921–1957), oopperalaulaja

## Yritys
* Lönnström Oy, nykyisin BMH Technology

## Katso myös
*Lönnströmin taidemuseo
Mangaaniasetaatti

**Mangaaniasetaatti** ((CH3COO)2Mn) on mangaani- ja asetaatti-ionien muodostama ioniyhdiste. Yhdistettä käytetään muun muassa väriaineena, kuivausaineena ja katalyyttinä.

## Ominaisuudet
Huoneenlämpötilassa mangaaniasetaatti on kidevedettömänä ruskeaa ja kidevedellinen tetrahydraatti ((CH3COO)2Mn·4H2O) on väriltään vaaleanpunaista kiteistä ainetta. Molemmat näistä liukenevat veteen, metanoliin ja etanoliin. Kuumennettaessa tetrahydraattia 80 °C:n lämpötilaan se sulaa kideveteensä ja enemmän kuumennettaessa kidevesi poistuu. Mangaaniasetaatti hajoaa noin 350 °C:n lämpötilassa mangaani(III)oksidiksi. Mangaaniasetaatti voidaan hapettaa mangaani(III)asetaatiksi kaliumpermanganaatin tai kloorin avulla.

## Valmistus ja käyttö
Mangaaniasetaattia voidaan valmistaa liuottamalla etikkahappoon metallista mangaania, mangaani(II)karbonaattia tai mangaanioksidia. Liuoksesta haihdutetaan vesi pois, jolloin muodostuu tetrahydraattia. Vedetöntä yhdistettä voidaan valmistaa mangaaninitraatin ja etikkahappoanhydridin välisellä reaktiolla.
:MnCO3 + 2 CH3COOH → (CH3COO)2Mn + H2O + CO2

Mangaaniasetaattia voidaan käyttää ruskeana väriaineena, apuaineena tekstiilien peittauksessa ja nahan parkituksessa, kuivausaineena maaleissa ja lakoissa, lannoitteissa ja eläinten rehuissa mangaanin lähteenä ja katalyyttinä hapetettaessa hiilivetyjä karboksyylihapoiksi.

## Lähteet
Martti Koivusalo

**Martti Johannes Koivusalo** (29. marraskuuta 1930 Helsinki – 28. marraskuuta 2015 Helsinki) oli suomalainen lääkäri ja lääketieteellisen kemian professori.

Koivusalo keskittyi perustutkimukseen ja laati toista sataa artikkelia alan merkittävissä kansainvälisissä julkaisuissa. Tutkimuksissa keskityttiin entsymologiaan (soluissa toimivien entsyymien eli aineenvaihdunnalle välttämättömien biokatalyyttien tutkimukseen). Hän löysi urallaan soluista uusiakin entsyymejä ja eräissä tapauksissa osoitti muiden löytämät, erillisiksi luullut kaksi alkoholi- ja aldehydiaineenvaihdunnan entsyymiä yhdeksi (samaksi) entsyymiksi.

Koivusalo aloitti 17-vuotiaana 1948 opinnot Helsingin yliopiston lääketieteellisessä tiedekunnassa ja valmistui lääketieteen lisensiaatiksi vuonna 1955. Hän väitteli 25-vuotiaana metanolin aineenvaihdunnasta eläinelimistössä ja valmistui lääketieteen ja kirurgian tohtoriksi 1956. 1960-luvulla Koivusalo työskenteli lääketieteen Nobelin palkinnon voittaneen Severo Ochoan tutkimusryhmässä New Yorkin yliopiston (NYU) lääketieteellisen tiedekunnan biokemian laitoksessa ja sitten mitokondriotutkija E. C. Slaterin laboratoriossa Amsterdamissa. 

Helsingin yliopistossa Koivusalo aloitti työuransa jo 20-vuotiaana ja toimi lääketieteellisen kemian laitoksen assistenttina (1951–1960), lääketieteellisen kemian dosenttina 1958–1960, vt. apulaisprofessorina 1957–1960, apulaisprofessorina 1960–1996 ja vt. professorina 1961–1964, 1969–1970 ja 1977–1978. Vielä jäätyään eläkkeelle vuonna 1996 Koivusalo jatkoi tutkimuksen tekemistä yliopistossa, ja hän oli yksi pisimpään Helsingin yliopistoa palvelleista tutkijoista ja opettajista.

Koivusalo oli vuodesta 1959 naimissa silmätautien erikoislääkärin Pirkko Koivusalon (1931–2016) kanssa, ja heille syntyi kolme lasta, Marja Koivusalo, Meri Koivusalo ja Markku Koivusalo.

## Lähteet

## Aiheesta muualla
*Martti Koivusalon muistokirjoitus ''Helsingin Sanomissa''.
Aïrin ja Ténérén luonnonsuojelualue

**Aïrin ja Ténérén luonnonsuojelualue** on kansallinen luonnonsuojelualue Nigerissä. Siihen kuuluu Aïrvuoriston itäinen ja Ténérén aavikon läntinen osa. Sen sisällä on vielä lisäksi erillinen mendesinantiloopin suojelualue. Suojelualue perustettiin 1988, ja Unescon maailmanperintöluetteloon se lisättiin 1991. Alueella on monipuolinen lajisto, jossa elää monia kasvi- ja eläinlajeja, jotka eivät ole Saharan alueen lajeja vaan ovat kotoisin esimerkiksi Välimereltä tai Sahelista.

## Sijainti ja maantiede
Aïrin ja Ténérén luonnonsuojelualue sijaitsee Saharan keskisissä eteläosissa, Nigerin pohjoisosien keskiosissa. Sen sisällä on vielä erillinen mendesinantiloopin suojelualue. Niiden yhteispinta-ala on noin 77&nbsp;354 neliökilometriä. Siitä Aïrin ja Ténérén luonnonsuojelualueen ala on 64&nbsp;564&nbsp;neliökilometriä.

Kaksi viidesosaa luonnonsuojelualueesta käsittää Aïrvuoriston luoteisosan ja loput siitä on Ténéré-aavikon länsiosassa.

## Ilmasto
Luonnonsuojelualueen ilmasto on kuuma ja kuiva mannerilmasto. Sen ilmastoon vaikuttaa voimakkaasti pasaatituulten kohtaamisvyöhyke, jonka takia tuulet puhaltavat pääosin pohjoisesta ja idästä. Alueella voidaan erottaa syys–helmikuun viileä kausi, maalis–kesäkuun kuuma kausi ja kesä–syyskuun kostea kausi.

Sateet ovat hajanaisia ja vaikeasti ennustettavia. Sadanta vähenee siirryttäessä pohjoiseen ja itään. Orografisen sateen takia Aïrvuorilla sataa enemmän kuin alueen muissa osissa, keskimäärin 75 millimetriä vuodessa. Ténéréssä keskimääräinen sadanta on 20 millimetriä vuodessa, mutta itäisessa osassa saattaa sataa vain muutama millimetri 20 vuodessa.

## Luonto
Luonnonsuojelualueelta on löytynyt yli 350 kasvilajia. Aïrvuoristo on kasvitieteellisesti enklaavi, jossa on Saharan keskellä sudanilaisen savannin ja Välimeren alueen lajeja. Vaikka sadanta onkin matala, niin valunta keskittyy usein vadeihin tai väliaikaisiin vesialtaisiin. Niihin on muodostunut metsää, jossa on jopa galleriametsää ja alikasvosta. Ténérén puolella ei puolestaan ole oikeastaan ollenkaan kasvillisuutta.

Syrjäisyytensä ansiosta Aïrvuoristossa elää merkittäviä määriä monia uhanalaisia lajeja. Kaikkiaan alueelta on löytynyt 40 nisäkäs-, 165 lintu- ja 18 matelijalajia sekä yksi sammakkoeläinlaji. Alueelta löytyy sekä Saharan että Sahelin lajistoa. Siellä on muun muassa usean harvinaisen Saharan sorkkaeläimen populaatioita. Sitä kautta kulkee myös noin 85 lajia palearktisen alueen muuttolintuja ja kostean kauden aikana useita afrotrooppisen alueen muuttolintuja etelästä.

## Suojelu
Aïrin ja Ténérén luonnonsuojelualue perustettiin 1988, vaikka aluetta oli hallinnoinut hallituksen metsänhoitajat jo vuodesta 1981.

Alue listattiin vuonna 1991 Unescon maailmanperintöluetteloon ja heti seuraavana vuonna vaarantuneiden maailmanperintökohteiden listalle. Tämä johtui alueen poliittisesta epävakaudesta ja paikallisten asukkaiden erimielisyydestä.

## Lähteet

*

### Viitteet
Kauhukeittiö (kausi 12)

**Kauhukeittiö** on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 12 ohjelman voittaja pääsi johtamaan uudelleen palkintona ollutta lasvegasilaista miljardin dollarin Gordon Ramsay Pub & Grill -ravintolaa Caesars Palace -kasinohotelliin. Kausi esitettiin Yhdysvalloissa FOX-kanavalla 13. maaliskuuta – 24. heinäkuuta 2014.

## Henkilökunta
* Gordon Ramsay, keittiömestari, keittiöpäällikkö ja ohjelman juontaja.
* James Avery. apulaiskeittiöpäällikkö/sinisen ryhmän johtaja.
* Andrea "Andi" Van Willigan, apulaiskeittiöpäällikkö/punaisen ryhmän johtaja.
* Jean-Philippe Susilovic, hovimestari.

## Kilpailijat
Kilpailijat jaettiin joukkueisiin sukupuolen mukaisesti.

### Sininen joukkue
* Gaurav Navin, 34, apulaiskokki.
* Michael "Mike" Aresta, 38, kokkikouluttaja.
* Michael "DeMarco" DeMarco, 29, linjastokokki.
* Christopher "Chris" Eversole, 27, linjastokokki.
* Ralph Johnson, 28, juhlakokki/ linjastokokki.
* Richard Mancini, 48, apulaiskokki.
* Anton Testino, 39, pääkokki.
* Michael "Gabriel" Gabriel, 26, apulaiskokki.
* Jason Zepaltas, 31, apulaiskeittiöpäällikkö.
* Scott Commings , 36, apulaiskokki. (voittaja)

### Punainen joukkue
* Nicole Rutz, 33, leipuri.
* Simone Hammond, 43, buffettikokki.
* Elizabeth "Beth" Taylor, 43, linjastokokki.
* Beverly "Bev" Lazo-Gonzalez, 42, ruokarekkakokki.
* Jessica Vogel, 28, linjastokokki.
* Sandra Flores, 36, apulaiskeittiöpäällikkö.
* Kashia Zollicoffer, 23, linjastokokki.
* Joy Parham-Thomas, 25, keittiöesimies.
* Rochelle Bergman, 27, pitopalvelukokki.
* Melanie Finch, 24, linjastokokki.

### Musta joukkue (top 6)
* Kashia Zollicoffer 
* Joy Parham-Thomas
* Rochelle Bergman
* Melanie Finch
* Jason Zepaltas
* Scott Commings

### Finaalin joukkueet
**Scott Commingsin joukkue**
* Kashia Zollicoffer
* Rochelle Bergman
* Jessica Vogel
* Ralph Johnson
* Chris Eversole

**Jason Zepaltasin joukkue**
* Anton Testino
* Sandra Flores
* Bev Lazo-Gonzalez
* Melanie Finch
* Michael Gabriel

## Katso myös
* Kauhukeittiö

## Lähteet
Prince of Wales Island (Alaska)

**Prince of Wales Island** on Alexandersaaristoon kuuluva saari Kaakkois-Alaskassa. Se on Yhdysvaltojen neljänneksi suurin (Havaijin, Kodiakinsaaren ja Puerto Ricon jälkeen) ja maailman 97. suurin saari. Prince of Wales Island on 217 km pitkä, 72 km leveä, ja sen pinta-ala on 6674 km2 eli hieman suurempi kuin Delawaren osavaltio.
Kauhukeittiö (kausi 13)

**Kauhukeittiö** on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 13 ohjelman voittaja pääsi johtamaan atlanticcityläistä miljardin dollarin Gordon Ramsay Pub & Grill -ravintolaa Caesars Atlantic City -kasinohotelliin. Kausi esitettiin Yhdysvalloissa FOX-kanavalla 10. syyskuuta – 19. joulukuuta 2014.

## Henkilökunta
* Gordon Ramsay, keittiömestari, keittiöpäällikkö ja ohjelman juontaja.
* James Avery. apulaiskeittiöpäällikkö/sinisen ryhmän johtaja.
* Andrea "Andi" Van Willigan, apulaiskeittiöpäällikkö/punaisen ryhmän johtaja.
* Marino Monferrato, hovimestari.

## Kilpailijat
Kilpailijat jaettiin joukkueisiin sukupuolen mukaisesti.

### Sininen joukkue
* JP DeDominicis, 28, keittiöpäällikkö.
* James "JR" Robinson, 29, yksityiskokki.
* Steve Rosenthal, 34, linjastokokki.
* Frank Bilotti, 26, apulaiskokki.
* Aaron Lhamon, 28, johtava linjastokokki.
* Fernando Cruz, 28, apulaiskokki.
* Sterling Wright, 40, grillikokki.
* Brian "Santos" Santos, 33, apulaiskeittiöpäällikkö.
* Bryant Gallaher, 29, johtava linjastokokki.

### Punainen joukkue
* Janai Simpson, 24, juhlakokki.
* Denine Giordano, 23, ravintola-alan opiskelija.
* Kalen Morgenstern, 32, apulaiskeittiöpäällikkö.
* Katie McKeown, 23, linjastokokki.
* Ashley Sherman, 29, johtava linjastokokki.
* Roe DiLeo, 33, pääkokki.
* Jennifer Salhoff, 33, yksityiskokki.
* Sade Dancy, 25, johtava linjastokokki.
* LaTasha McCutchen, 33, keittiöesimies. (voittaja)

### Musta joukkue (top 6)
* Brian Santos 
* Roe DiLeo
* Jennifer Salhoff
* Sade Dancy
* Bryant Gallaher
* LaTasha McCutchen

### Finaalin joukkueet
**LaTasha McCutchenin joukkue**
* Ashley Sherman
* Fernando Cruz
* Roe DiLeo
* Sade Dancy

**Bryant Gallaherin joukkue**
* Sterling Wright
* Frank Bilotti
* Brian Santos
* Jennifer Salhoff

## Katso myös
* Kauhukeittiö

## Lähteet
Shadowrun

**Shadowrun** on tieteisfiktiota ja fantasiaa yhdistelevä roolipeli, jonka pohjalta on tehty novelleja, keräilykorttipeli ja muutamia videopelejä. Pelin erityinen teema on teollisuusvakoilu.

Shadowrun sijoittuu tulevaisuuteen (ensimmäinen versio alkaa vuodesta 2050), jossa mayakalenterin pitkälaskun päättyminen aiheuttaa mytologisten olentojen ja taikavoimien ilmestymisen maailmaan, jonka yhteydessä monet ihmisistä muuttuvat örkeiksi ja peikoiksi. Megakorporaatioilla on erittäin paljon valtaa ja usein omia yksityisarmeijoita.

## Fantasianovellit ja -romaanit
FASA julkaisi yli 40 fantasianovellia vuosina 1991–2001.

Catalyst Game Labs ilmoitti vuonna 2008 alkavansa julkaista Shadowruniin pohjautuvia fantasiaromaaneja. Yhtiön edustajan mukaan Shadowrun-peliä tai novellia on pelannut tai lukenut noin 25 miljoonaa henkeä.

## Suomalaiset Shadowrun julkaisut
* Shadowrun roolipeli, Pelisäännöt, Pro-Games, 1991
* Katusamurai, Varustelähdekirja, Pro-Games, 1992
* Megapleksin menoa, Lähdekirja, Pro-Games, 1992
* Pullotettu Demoni, Seikkailu, Pro-Games, 1992
* Robert N. Charrette: *Shadowrun: Pysy erossa lohikäärmeistä* (*Shadowrun: Never Deal With a Dragon*, 1990), romaani ShadowRunin maailmasta, Pro-Games, 1992, 

## Videopelit
*Shadowrun*ille on tehty kuusi videopeliä. Ensimmäinen oli Beam Softwaren vuonna 1993 julkaisema toimintaroolipeli *[[Shadowrun (vuoden 1993 videopeli)|Shadowrun]]*. Toinen Shadowrun-niminen peli ilmestyi seuraavana vuonna Sega Mega Drivelle. Vuonna 2007 julkaistiin Xbox 360:lle ja Windowsille *[[Shadowrun (vuoden 2007 videopeli)|Shadowrun]]*, joka oli ensimmäisen persoonan ammuntapeli.

Microsoft sulki FASA Studiosin vuonna 2007 ja lisensoi *Shadowrunin* videopelioikeudet Jordan Weismanin omistamalle Smith & Tinker -yhtiölle. Harebrained Schemes -peliyhtiö aloitti Kickstarter-keräyksen *[[Shadowrun Returns]]in* kehityksen rahoittamiseksi. Keräys tuotti 1,8 miljoonaa dollaria tavoitteen ollessa 400&nbsp;000 dollaria. Shadowrun Returns julkaistiin 25. heinäkuuta 2013. Shadowrun Chronicles: Boston Lockdown, jota kehitettiin alun perin nimellä Shadowrun Online, julkaistiin huhtikuussa 2015. Uusi nimi päätettiin yhdessä Kickstarter-tukijoiden kanssa.

## Lähteet
Stade de Slalom Émile Allais

**Stade de Slalom Émile Allais** on laskettelurinne Courchevelin talviurheilukeskuksessa Saint-Bon-Tarentaisessa Ranskassa.

Laskettelurinne on nimetty ranskalaisen alppihiihtäjän Émile Allais’n mukaan.

Stade de Slalom Émile Allais’ssa on järjestetty 2010-luvulla naisten alppihiihdon maailmancupin tekniikkalajien osakilpailuja. Joulukuussa 2017 järjestetty paripujottelukilpailu oli kautta aikain ensimmäinen maailmancupissa.

Vuoden 2023 alppihiihdon maailmanmestaruuskilpailuissa Stade de Slalom Émile Allais toimi karsintakilpailujen rinteenä varsinaisten kilpailurinteiden ollessa L’Eclipse ja Roc de Fer.

## Lähteet
* Courchevel Courchevel.com 
* Infrastructure du Stade Emile-Allais sportcourchevel.com 
* Interactive ski map  ValThorens.com 
* Ski map  ValThorens.com 
* Results – Courchevel fis-ski.com 

### Viitteet
Iso Hanhilampi (Parkano)

**Iso Hanhilampi**  on Pirkanmaalla Parkanossa Korpikylällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Iso Hanhilampi on osa Parkanonjärven lähialuetta.

## Maantietoa
Lampi sijaitsee Hanhivuoren ja Kirkkovuoren välissä. Se on 500 metriä pitkä, 270 metriä leveä ja sen pinta-ala on 6,3 hehtaaria. Sitä ympäröi kolme pienempää lampea, joista yksi on yhteydessä Iso Hanhilampeen. Eteläisen lammen nimi on Kilpilampi. Lampeen laskee yksi metsäoja ja sen oma laskuoja lähtee sen luoteispäästä. Laskuoja virtaa 900 metriä ennen kuin se alitettuaan Tampere–Seinäjoki-radan laskee Vähä Hanhilampeen. Rantaviivan pituus on 1,7 kilometriä. Iso Hanhilammen rannoilla ei ole rakennuksia eikä sinne johda teitä.

## Historiaa
Iso Hanhilampi oli vanhassa pitäjänkartassa vuodelta 1849 nimeltään "Iso Hanhi Lammi" ja se oli piirretty isompana kuin se on nykyään. Nykyisen lammen pääaltaassa on L-kirjaimen muotoinen niemi, jonka rannassa on luoto. Vanhassa kartassa niemi oli piirretty suoraksi ja sen vieressä oli iso saari ja kaksi luotoa. Nykyisen pääaltaan pohjoispuolella on lähes irti kuroutunut lahti ja toinen lampi. Nämä olivat vanhassa kartassa piirretty osaksi lampea ja pohjoisosaan oli piirretty pieni kapea niemi. Muutokset lammen rantaviivassa voidaan selittää järvenlaskulla, joka on tapahtunut vuoden 1849 jälkeen. Jos silloin lammesta laski Vähä Hanhilampeen laskuoja.

## Lähteet
Shaun Bartlett

**Thurston Shaun Bartlett** (s. 31. lokakuuta 1972 Kapkaupunki, Etelä-Afrikka) on eteläafrikkalainen peliuransa lopettanut jalkapalloilija, joka on sittemmin toiminut jalkapallovalmentajana. Pelipaikaltaan hän oli hyökkääjä.

Bartlett pelasi Englannin Valioliigassa 123 ottelua ja teki 24 maalia edustaen Charlton Athleticia. Euroopassa hän edusti myös Sveitsin Superliigan FC Zürichiä, jossa hän teki 77 ottelussa 38 maalia. Etelä-Afrikan Premier Soccer Leaguessa Bartlettin seuroja olivat Cape Town Spurs, Kaizer Chiefs ja Bloemfontein Celtic. Lisäksi hän edusti Major League Soccer -sarjassa Colorado Rapidsia ja New York MetroStarsia. Bartlett saavutti Etelä-Afrikan mestaruuden Cape Town Spursissa kaudella 1995 ja Sveitsin cupin voiton FC Zürichissä kaudella 1999–2000.

Etelä-Afrikan maajoukkueessa Bartlett pelasi vuosina 1995–2005 yhteensä 74 maaottelua, joissa hän teki 28 maalia. Hän oli mukana MM-kilpailuissa 1998 sekä Afrikan-mestaruuskilpailuissa 1996, 2000 ja 2002 saavuttaen AM-kultaa 1996 ja AM-pronssia 2000.

Valmennusuran Bartlett aloitti eteläafrikkalaisessa Golden Arrowsissa, jossa hän toimi apuvalmentajana 2012–2014 ja päävalmentajana 2014–2015. Vuonna 2015 hän aloitti Etelä-Afrikan alle 23-vuotiaiden maajoukkueen apuvalmentajana.

## Saavutukset

**Cape Town Spurs**
* Premier Soccer League: 1995

**Colorado Rapids**
* Major League Soccer: hopeaa 1997

**FC Zürich**
* Sveitsin cup: 1999–2000

**Etelä-Afrikan maajoukkue**
* AM-kilpailut: 1996, pronssia 2000

## Lähteet
Poikkeusjärvi (Parkano)

**Poikkeusjärvi**  on Pirkanmaalla Parkanossa Jaakkolankylällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Poikkeusjärvi on osa Parkanonjärven lähialuetta.

## Maantietoa
Järvi on 2,2 kilometriä pitkä, 700 metriä leveä ja sen pinta-ala on 65 hehtaaria. Järvi muodostuu kahdesta järvialtaasta, joita erottavat toisistaan kapea alle 10 metriä leveä salmi. Salmen kohdalla järven ylittää Tampere-Seinäjoki-rata. Pohjoinen järviallas on 1,3 kilometriä pitkä ja 250 metriä leveä. Pohjoispäässä Naapunniemen taakse työntyy 250 metriä pitkä lahti, joka leventää pohjoista allasta lisää. Eteläinen järviallas on 1,0 kilometriä pitkä ja 500 metriä leveä. Järven laskuoja lähtee eteläisen järvialtaan koillispäässä olevasta Petsamonlahdesta ja laskee 1,5 kilometrin jälkeen Pitkäjärveen. Järveen laskee useita metsä- ja suo-ojia. Niitä myöten laskevat myös Ahvenuslammen vedet. Rantaviivan pituus on 7,1 kilometriä. Rannoilla on maatila sekä yli 20 loma-asuntoa. Niille johtavat tiet valtatieltä 23. Järven yli kulkee Tampere–Seinäjoki-rata ja sen eteläpuolelta kulkee seututie 332.

Järven itäranta rajautuu pohjois-etelä-suuntaiseen Poikkeusharjuun, joka päättyy pohjoisessa Naapunniemeen. Naapunniemessä sijaitsi Parkanon seurakunnan leirikeskus, joka paloi vuonna 2014 ja joka aiotaan rakentaa uudelleen. Etelärannassa sijaitsee entinen Kausen saha.

## Historiaa
Vanhassa valtionmaiden kartoissa (nro 5 ja 6) vuodelta 1849 näkyy "Poikeus järvi" ylimalkaan samanlaisena kuin nykyään. Eteläpuolelta kulki tuolloin tie, jonka paikalla kulkee nykyään seututie 332.

Vuoden 1959 painetussa peruskartassa järven yli ei vielä kulje rautatietä. Järvialtaat erottava salmi on kapea ja siinä on mökki. Kun rautatie sitten rakennettiin, hyödynnettiin radan linjauksessa järven kapeaa kohtaa. Kaakosta päin rakennettiin järveen penger, jota pitkin rata ylitti eteläistä järviallasta. Mökki hävitettiin ja niemenkärki leikattiin poikki ja yhdistettiin penkereeseen. Eteläisen järvialtaan erotettu osa yhdistettiin kanavalla pohjoiseen järvialtaaseen. Vuoden 1984 peruskartassa nämä muutokset voidaan havaita ja samalla myös järven vedenpinnan lasku.

## Lähteet
Pitkäjärvi (Parkano, Korpikylä)

**Pitkäjärvi**  on Pirkanmaalla Parkanossa Korpikylällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Pitkäjärvi on osa Parkanonjärven lähialuetta.

## Maantietoa
Järvi on 1,1 kilometriä pitkä, 100 metriä leveä ja sen pinta-ala on 6,6 hehtaaria. Se on pitkänomainen ja suora järvi. Siihen laskevat ympäröivästä metsästä suo-ojia sekä Poikkeusjärven laskuoja. Järven oma laskuoja Mustiaisluoma lähtee järven luoteispäästä ja se virtaa kolme kilometriä ennen kuin se laskee Kairojärveen. Rantaviivan pituus on 2,2 kilometriä. Järven ympärillä sijaitsee yhdeksän kiinteistöä, joille johtaa tiet Parkanon keskustasta ja valtatieltä 23. Tampere–Seinäjoki-rata ohittaa järven 600 metrin etäisyydeltä.

## Lähteet
Aaron Haynes

**Aaron Haynes** (s. 1. huhtikuuta 1981) on yhdysvaltalainen koripalloilija, pelipaikaltaan laituri. Hän on pelannut urallaan muun muassa Suomen ja Etelä-Korean pääsarjoissa.

## Pelaajaura

Haynes pelasi yliopistokoripalloa Boisen osavaltionyliopistossa vuosina 2002–2004.

Loppukesästä 2004 Haynes siirtyi kesällä USBL-sarjaa pelattuaan Suomen pääsarjassa pelanneeseen Pyrbasketiin. Haynes sai olkapäävamman 17. marraskuuta ja oli sivussa tammikuuhun asti, minkä ajan häntä sijaisti Marcus Smallwood. Haynes pelasi kauden loppuun Pyrbasketissa ja teki viimeisessä runkosarjaottelussaan Äänekosken Huimaa vastaan 38 pistettä sekä otti 16 levypalloa. Hän pelasi kauden runkosarjan 18,1 pisteen ja 8,8 levypallon ottelukohtaisilla keskiarvoilla ja onnistui kolmen pisteen heitoissaan 47,4-prosenttisesti ollen runkosarjan kolmanneksi tarkin heittäjä kaaren takaa.

Kesän 2005 Haynes harjoitteli Portugalin pääsarjassa pelanneen Porton joukkueessa. Marraskuussa 2005 hän siirtyi Suomen I-divisioonassa pelanneeseen Forssan Koripoikiin. Haynes teki FoKoPossa 23,8 pistettä ja otti 12,6 levypalloa ottelua kohden.

Suomen jälkeen Haynes pelasi muun muassa Libanonissa, Ruotsissa, Yhdistyneissä Arabiemiraateissa, Qatarissa ja Etelä-Koreassa, missä hän on ollut sarjan tähtipelaajia.

## Tilastot
### Runkosarja

**O = ottelut, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*

## Lähteet
* Aaron Haynes  Suomen Koripalloliitto
* Aaron Haynes Stats College Basketball at Sports-Reference.com 

### Viitteet
Aleksandr Dergatšov

**Aleksandr Viktorovitš Dergatšov** (, s. 27. syyskuuta 1996 Langepas, Venäjä) on venäläinen jääkiekkoilija, joka pelaa KHL-joukkue Vitjaz Podolskissa. Hän pystyy pelaamaan keskushyökkääjänä sekä laidassa.

## Aiheesta muualla

* Aleksandr Dergatšov KHL:n sivustolla
Kayanzan provinssi

**Kayanzan provinssi** on yksi Burundin 18 maakunnasta. Sen hallintokeskuksena Kayanzan kaupunki (21&nbsp;767 as., VL2008). Burundin pohjoisosassa sijaitseva maakunta on tunnettu muun muassa kahvin ja teen tuotannostaan.

Maakunnan pinta-ala on 1&nbsp;233  neliökilometriä. Asukasluku on kehittynyt seuraavasti: 383&nbsp;085 (VL1979), 443&nbsp;116 (VL1990) ja 585&nbsp;412 (VL2008). Vuonna 2013 maakunnassa arvioitiin asuvan 684&nbsp;755 ihmistä. 

Maakunta on moniulotteisella köyhyysindeksillä (MPI) mitattuna eräs Burundin köyhimmistä maakunnista.

Provinssi jakautuu yhdeksään kuntaan seuraavasti (väkiluku VL2008):
* Butaganzwa (51&nbsp;601 as.)
* Gahombo (39&nbsp;633 as.)
* Gatara (64&nbsp;112 as.)
* Kabarore (62&nbsp;303 as.)
* Kayanza (97&nbsp;252 as.)
* Matongo (70&nbsp;275 as.)
* Muhanga (64&nbsp;480 as.)
* Muruta (57&nbsp;888 as.)
* Rango (77&nbsp;868 as.)

## Lähteet

## Aiheesta muualla
*Provinces of Burundi  (statoids.com)
Kai Paananen

**Kai Paananen** (s. 1954 Lappeenranta) on suomalainen liikemies, joka omistaa SET Group yritysryppään, johon kuuluu Petrochemicals -öljynvälitysyhtiö sekä Southeast Trading -konsulttiyhtiö. Tätä ennen Kai Paananen on toiminut mm. Karelia Trade Oy - nimisessä yrityksessä. Karelia Trade Oy oli perustettu 1978, Karelia Trade Oy:n omistivat Kai Paanasen isä Yrjö Paananen, Martella Oy, Teräs Oy, Lakan Betoni Oy ja Lappeenrannan ja Imatran kaupungit. Vasta myöhemmin omistajaksi tuli Kai Paananen. 

Kauppahuone Karelia Trade oli yksi aikansa suurimpia rakennuttajia ja mekaanisen metsäteollisuuden laitetoimittaja Venäjän kaupan osalta ja sen liikevaihto oli yli 200 miljoonaa markkaa. Karelia Trade Oy toimitti 1990-luvulla mm. puunjalostuslaitoksia (28 kappaletta) eri puolille Venäjää, näiden lisäksi Karelia Trade rakensi urheilukomplekseja ja mm. poliklinikan SPR:n rahoittamana Spitakiin 1999 maanjäristyksen jälkeen. Sittemmin Karelia Trade yhtiön toiminta ajautui konkurssiin. Kai Paananen on toiminut merkittävällä tavalla myös Airfix Aviation Oy:n toiminnassa, yksityisessä liikelentoyhtiössä, joka oli aikansa yksi suurimpia toimijoita.

Molemmat yhtiöt (Petrochemicals ja Southeast Trading) ovat Yhdysvaltain pakotelistalla, jonka tarkoitus on rajoittaa presidentti Vladimir Putinin lähipiiriin kuuluvien henkilöiden ja yhtiöiden toimintamahdollisuuksia. Myös Paananen itse on ollut kyseisellä listalla tiettävästi ainoana syntyperäisenä suomalaisena vuodesta 2015.

Paananen tutustui liikemies Gennadi Timtšenkoon 1980-luvulla. Hän edustaa Timtšenkoa Hartwall Arenan omistajayhtiön hallituksessa. SET Petrochemicals on rahoittanut Suomen Keskustan toimintaa ja Sauli Niinistön presidentinvaalikampanjaa. SET Petrochemicals on myös tilauslentoyhtiö Airfix Aviationin suurin omistaja. Airfix Aviation on Yhdysvaltain pakotelistalla.

2000-luvun alussa Southeast Trading konsultoi venäläistä Kinex Holding -yritystä Suursaareen kaavaillun turistikylän perustamisessa. Paananen on ollut omistajana myös vuosina 1978–1998 toiminnassa olleessa Karelia Trade -kauppahuoneessa, joka työllisti parhaimmillaan yli 500 ihmistä Suomessa ja Venäjällä. Paananen on ollut lisäksi toimitusjohtajana Uukuniemellä vuosina 1993–2007 toimineessa yksityisessä rajanylityspaikassa, joka on ainoa Venäjän ja Suomen rajalla toiminut yksityinen rajanylityspaikka.

## Lähteet
Kirundon provinssi

**Kirundon provinssi** on yksi Burundin 18 maakunnasta. Maansa pohjoisosassa sijaitsevan maakunnan hallintokeskuksena toimii Kirundon pikkukaupunki (10&nbsp;024 as., VL2008).

Maakunnan pinta-ala on 1&nbsp;703 neliökilometriä. Asukasluku on kehittynyt seuraavasti: 289&nbsp;181 (VL1979), 401&nbsp;103 (VL 1990) ja 628&nbsp;256(VL2008). Vuonna 2013 maakunnassa arvioitiin asuvan 734&nbsp;870 ihmistä. 

Kirundon provinssin humanitaarinen tilanne on heikko; seutu on kärsinyt monista ongelmista. Lokakuun 2015 katsauksessa YK:n OCHA  lukitteli provinssin kuuden kiirellisimmin Burundissa humanitaarista apua tarvitsevan maakunnan ryhmään.  moniulotteisella köyhyysindeksillä (MPI) mitattuna eräs köyhän Burundin kaikkein köyhimmistä maakunnista.

Provinssi jakautuu seitsemään kuntaan seuraavasti (väkiluku VL2008):
* Bugabira (89&nbsp;259 as.)
* Busoni (145&nbsp;424 as.)
* Bwambarangwe (66&nbsp;816 as.)
* Gitobe (57&nbsp;326 as.)
* Kirundo (93&nbsp;110 as.)
* Ntega (98&nbsp;665 as.)
* Vumbi (77&nbsp;656 as.)

## Lähteet

## Aiheesta muualla
*Provinces of Burundi  (statoids.com)
Kurtis Rice

**Kurtis Rice** (s. 30. marraskuuta 1982) on yhdysvaltalainen kilpauransa päättänyt koripalloilija, pelipaikaltaan laituri. Hän pelasi urallaan muun muassa Suomen pääsarjassa, jossa voitti maan mestaruuden vuonna 2009.

## Pelaajaura

Rice pelasi yliopistokoripalloa Charleston Southern Universityssä vuosina 2003–2005.

Yliopiston jälkeen Rice pelasi muun muassa Turkin toiseksi korkeimmalla sarjatasolla ja Makedonian pääsarjassa. Syyskuussa 2008 hän teki pelaajasopimuksen Suomen pääsarjassa pelanneen Tampereen Pyrinnön kanssa. Rice pelasi Pyrinnössä 16,6 pisteen keskiarvolla ja oli hyvä puolustaja, mutta hänen pelityylinsä ei sopinut Pyrinnön konseptiin.

Tammikuussa 2009 Rice sirtyi Pyrinnöstä Namika Lahteen. Hän sijaisti aluksi loukkaantunutta Sami Pekkolaa, mutta sopimusta jatkettiin kauden loppuun. Kari Härkösen mukaan Rice oli Namikan "glue guy", joka pystyi puolustamaan monen pelipaikan pelaajia ja teki joukkueessa tärkeää näkymätöntä työtä. Namika Lahti sijoittui runkosarjassa neljänneksi ja eteni aina Suomen mestaruuteen asti, ja pudotuspeleissä 11,8 pisteen keskiarvolla pelannut Ricekin palkittiin SM-kultamitalilla.

Kaudeksi 2009–2010 Rice siirtyi Alankomaiden pääsarjaan BS Weertiin.

## Tilastot
### Runkosarja

**O = ottelut, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*

## Lähteet
* Kurtis Rice  Suomen Koripalloliitto
* Kurtis Rice Stats College Basketball at Sports-Reference.com 

### Viitteet
Vladimir Atojev

**Vladimir Atojev** (, s. 22. tammikuuta, 1999 Rostov-na-Donu) on venäläinen moottoriurheilija. 

## Ura

Atojev aloitti uransa Karting-sarjoista. Vuonna 2014 Atojev siirtyi Ranskan Formula 4 -sarjaan saavuttaen yhden palkintosijan ja 71 pistettä sijoittuen sarjan 11:nneksi. Vuonna 2015 Atojev kilpaili Pohjois-Euroopan SMP Formula 4 -sarjassa. Hän taisteli sarjan mestaruudesta suomalaiskuljettajan Niko Karin kanssa. Atojev saavutti kolme voittoa, neljä paalupaikkaa, 12 palkintosijaa ja viisi kilpailun nopeinta kierrosta sijoittuen sarjan toiseksi. Vuonna 2016 Atojev kilpailee Formula 3.5 V8 -sarjassa.
Herbert Salu

**Herbert Salu** (1911–1988) oli virolainen kirjallisuudentutkija ja kirjailija. Hänen kirjallisuuden alan tutkimuksistaan pidetään merkittävinä muun muassa niitä, jotka käsittelevät esimerkiksi Eduard Vildeä, Juhan Liiviä ja virolaista symbolismia. Hänen tuotannossaan on myös Viron kulttuurihistoriaan liittyviä romaaneja, kuten *Lasnamäe lamburid* (1978).

Salu siirtyi pois Virosta 1943 ja asui Ruotsissa ja Suomessa.

## Suomennetut teokset
* *Eduard Vilden historialliset romaanit*, 1964

## Lähteet

## Aiheesta muualla
* Herbert Salu Viron henkilötietokannassa ISIK
Muramvyan provinssi

**Muramvyan provinssi** () oli yksi Burundin entisistä 18 maakunnasta.  Sen hallintokeskus oli Muramvyan pikkukaupunki (5&nbsp;458 as., VL2008).

Vuonna 2025 voimaan tulleessa uudistuksessa se yhdistettiin Gitegan provinssiiin.

Maakunnan pinta-ala oli 696 neliökilometriä. Asukasluku on kehittynyt seuraavasti: 188&nbsp;694 (VL1979), 231&nbsp;744 (VL 1990) ja 292&nbsp;589 (VL2008). Vuonna 2013 maakunnassa arvioitiin asuvan 342&nbsp;241 ihmistä. 

Muramvyan maakunta jakautui viiteen kuntaan seuraavasti (väkiluku VL2008):
* Bukeye (66&nbsp;090 as.)
* Kiganda (48&nbsp;730 as.)
* Mbuye (55&nbsp;342 as.)
* Muramvya (81&nbsp;257 as.)
* Rutegama (41&nbsp;170 as.)

Tutsiupseerien surmaama hututaustainen Burundin presidentti Melchior Ndadaye (28.3.1953–21.10.1993) oli kotoisin Muramvyasta.

## Lähteet

## Aiheesta muualla
*Provinces of Burundi  (statoids.com)
Sandell

**Sandell** on muun muassa seuraavien henkilöiden sukunimi:

* Annemari Sandell (s. 1977), suomalainen juoksija
* Gustaf Wilhelm Sandell (1842–1892), suomalainen maanviljelijä ja valtiopäivämies
* Kimmo Sandell (s. 1957), suomalainen balettimestari
* Lina Sandell, oik. Carolina Wilhelmina Berg, o.s. Sandell (1832–1903), ruotsalainen kirjailija, virsirunoilija ja runoilija
* Marcus Sandell (s. 1987), suomalainen alppihiihtäjä
* Nils-Henrik Sandell (1925–2015), suomalainen arkkitehti
* Patrik Sandell (s. 1982), ruotsalainen ralliautoilija
* Sadi Sandell (1891–1986), suomalainen vuorineuvos, Finlayson-Forssan toimitusjohtaja
* Sami Sandell (s. 1987), suomalainen jääkiekkoilija
* Tom Sandell (1936–2024), suomalainen kirjailija ja kriitikko
* Nina Hyvärinen, o.s. Sandell (s. 1980), suomalainen koripalloilija
* Soile Kaukoranta, o.s. Sandell (1942–2004), suomalainen sarjakuvien suomentaja.
Cuco Martina

**Rhu-endly Aurelio Jean-Carlo ”Cuco” Martina** (s. 25. syyskuuta 1989 Rotterdam, Alankomaat) on curaçaolainen jalkapalloilija, joka edustaa Englannin valioliigassa pelaavaa Evertonia. Oikeajalkainen Martina on pelipaikaltaan oikea laitapuolustaja, mutta pelaa joskus myös keskuspuolustajana ja vasempana puolustajana. Hän kuuluu myös Curaçaon jalkapallomaajoukkueeseen.

## Ura
### Seurajoukkueura
Martina aloitti ammattilaisuransa alankomaalaisessa RBC Roosendaalissa, jonka paidassa Eerste Divisiessä hän pelasi vuosina 2008–2011 68 ottelua tehden kaksi maalia. Vuodet 2011–2013 Martina edusti Alankomaiden pääsarjan Eredivisien RKC Waalwijkiä, jossa otteluita kertyi 53 ja maaleja yksi. Heinäkuussa 2013 Martina siirtyi saman sarjan FC Twenteen. Hän pelasi seurassa kahden kauden aikana yhteensä 48 liigaottelua, joissa syntyi yksi maali.

Heinäkuussa 2015 Martina siirtyi Englannin valioliigan Southamptoniin. Hän debytoi Valioliigassa elokuussa 2015 Newcastle Unitedia vastaan. Avausmaali syntyi tapaninpäivän 2015 kierroksella Arsenalin verkkoon. Hänestä tuli ensimmäinen Valioliigassa maalinteossa onnistunut curaçaolaispelaaja. Hän pelasi Southamptonissa kahden kauden aikana 24 valioliigaottelua, joissa teki yhden maalin. Kesällä 2017 hän siirtyi saman sarjan Evertoniin.

### Maajoukkueura
Martina debytoi Curaçaon jalkapallomaajoukkueessa elokuussa 2011 Dominikaanista tasavaltaa vastaan. Hän sai maan edustusoikeuden sukujuuriensa kautta. Ensimmäisen MM-karsintaottelunsa hän pelasi Antigua ja Barbudaa vastaan syyskuussa 2011. Hän kuului Curacaon joukkueeseen, joka saavutti hopeaa Caribbean Cupissa 2017.

## Muuta
Myös Martinan veljet Javier ja Derwin ovat jalkapalloilijoita. Ensin mainittu kuuluu myös Curaçaon jalkapallomaajoukkueeseen.

## Lähteet
History (yhtye)

**History** () on LOEN Entertainmentin luoma viisihenkinen poikaryhmä Etelä-Koreasta. He debytoivat 26 huhtikuuta 2013 kappaleella *Dreamer*, jossa oli mukana samasta Entertainmentista tuleva IU. He ovat LOEN Entertainmentin ensimmäinen poikaryhmä.

## Jäsenet
Markus Sandholm

**Markus Wilhelm Sandholm** (6. huhtikuuta 1943 Inkeroinen – 1. heinäkuuta 1999 Helsinki) oli suomalainen eläinlääkäri ja eläinlääketieteen tutkija. Hän oli Eläinlääketieteellisen korkeakoulun farmakologian ja toksikologian professori vuosina 1979–1999. Yksi hänen tutkimusaloistaan oli lehmän utaretulehdus.

Sandholmin isä, äidin isä ja eno olivat kaikki eläinlääkäreitä. Sandholm valmistui eläinlääketieteen lisensiaatiksi vuonna 1968 ja väitteli tohtoriksi vuonna 1973. Hän oli vuosina 1974–1976 tutkijana Cornellin yliopistossa Yhdysvalloissa, vuosina 1976–1979 sisätautiopin apulaisprofessorina eläinlääketieteellisessä korkeakoulussa ja vuodesta 1979 farmakologian ja toksikologian professorina.

Sandholm teki intensiivisesti tutkimustyötä, joka kohdistui muun muassa ähkyyn ja infektiotauteihin, kuten lehmän utaretulehdukseen. Hänen johdollaan laadittiin useita suomenkielisiä alan perusteoksia, esimerkiksi eläinten farmakokinetiikan perusteet ja eläinanestesiologian oppikirja, joista jälkimmäinen on käännetty myös ruotsiksi. Sandholm menehtyi aivoihin levinneeseen keuhkosyöpään 56-vuotiaana vuonna 1999 ollessaan vielä professorin virassaan.

## Lähteet